གསར་གཏོད་སྐུལ་སྤེལ་གྱི་འཕེལ་རྒྱས་འཐབ་ཇུས་དོན་འཁྱོལ་བྱས་ནས་གསར་གཏོད་ཀྱི་སྐྱེ་ཁམས་བཟང་པོར་བསྒྱུར་པས།བྱེད་པོ་མང་པོས་མཉམ་རོགས་དང་།ཕྱོགས་གང་ཅིར་སྐུལ་སྤེལ་གྱི་གསར་གཏོད་བྱེད་ཚུལ་ཆགས་ཡོད།ཚན་ཞིབ་སྒྲིག་གཞི་དང་མཐོ་རིམ་སློབ་གྲྭའི་ཚན་ཞིབ་ཀྱི་རང་བདག་དབང་ཆ་ཆེ་རུ་བཏང་བ་དང་།ཚན་ཞིབ་ཀྱི་རྣམ་གྲངས་དང་འགྲོ་གྲོན་དོ་དམ་ལེགས་བཅོས་བྱས་ཤིང་།ཚན་རྩལ་གྲུབ་འབྲས་ཀྱི་ཁེ་དབང་ལ་དོ་དམ་དང་སྒྱུར་བཅོས་གཏིང་ཟབ་ཏུ་བཏང་ཡོད།པེ་ཅིང་དང་།ཧྲང་ཧའེ་ཡིས་ཚན་རྩལ་གསར་གཏོད་ལྟེ་གནས་བསྐྲུན་རྒྱུར་རྒྱབ་སྐྱོར་བྱས་པ་དང་།རྒྱལ་ཁབ་ཀྱི་རང་བདག་གསར་གཏོད་དཔེ་སྟོན་ཁུལ་གསར་བཙུགས་ནས།ས་ཁོངས་ཀྱི་གསར་གཏོད་རྩེར་སོན་ཁུལ་ཁག་གཅིག་ཆགས་པར་སྣེ་ཁྲིད་བྱས་ཡོད།ཁེ་ལས་བྱེད་པོར་བྱས་ཏེ་ལག་རྩལ་གསར་གཏོད་བྱེད་ཤུགས་ཆེ་རུ་གཏོང་བའི་མ་ལག་བསྐྲུན་པས།རྒྱལ་སྤྱིའི་ཐོག་འགྲན་ནུས་ལྡན་པའི་གསར་གཏོད་ཅན་གྱི་ཁེ་ལས་དང་ཞིབ་འཇུག་གསར་སྤེལ་སྒྲིག་གཞི་དཔེ་གསར་ཁག་གཅིག་ཐོན་ཡོད།དམངས་ཀྱིས་བྱ་གཞག་སྐྲུན་པ་དང་།ཀུན་གྱིས་གསར་གཏོད་ཁྱབ་སྤེལ་གཏིང་ཟབ་དང་།ཀུན་ཕན་རང་བཞིན་གྱི་རོགས་སྐྱོར་སྲིད་ཇུས་དོན་འཁྱོལ།སྒོང་རུམ་ལྟ་བུའི་མ་ལག་འཐུས་ཚང་དུ་གཏོང་བ་བཅས་བྱས་ཡོད།ཚོང་རའི་བྱེད་པོའི་རིགས་སྣ་ཚོགས་ཁྲི་ལྷག་ཙམ་སླེབས་ཏེ་ལོ་ལྔའི་རིང་ཡན་འཕར་ཡོད།རྒྱལ་ནང་གི་ཕན་འབྲས་ལྡན་པའི་གསར་སྤེལ་ཆེད་ཁེ་མངའ་ཚད་ལྡབ་གཉིས་མང་དུ་ཕྱིན་པ་དང་།ལག་རྩལ་ཉོ་ཚོང་བྱེད་འབོར་ལྡབ་གཅིག་འཕར་ཡོད།རང་རྒྱལ་གྱི་ཚན་རྩལ་གསར་གཏོད་རྗེས་སུ་སྙེག་པ་གཙོ་བོར་བྱེད་པ་ནས་ཁྱབ་ཁོངས་མང་པོར་འདྲ་མཚུངས་དང་སྣེ་འདྲེན་བྱེད་པར་གྱུར་ཏེ།གོ་ལ་ཧྲིལ་པོས་དོ་སྣང་བྱེད་པའི་གསར་གཏོད་དང་ལས་ལམ་གསར་འབྱེད་ཀྱི་གནས་བཟང་དུ་གྱུར་ཡོད།